บลจ.กสิกรไทย ออกกองตราสารหนี้ KFF6MCCอายุ 6 เดือน ชูดบ.1.55% ขายวันนี้ – 17 ต.ค.59
บลจ.กสิกรไทย ออกกองตราสารหนี้ต่างประเทศ KFF6MCC ชูดอกเบี้ย 1.55% ต่อปี อายุ 6 เดือน โดยกองทุนดังกล่าวมีนโยบายป้องกันความเสี่ยงจากอัตราแลกเปลี่ยนทั้งจำนวน และสำหรับผู้ลงทุนบุคคลธรรมดาไม่ต้องเสียภาษี เสนอขายตั้งแต่วันนี้ - 17 ต.ค.59
11 ต.ค. 2559

นายชัชชัย สฤษดิ์อภิรักษ์ รองกรรมการผู้จัดการและประธานบริหารการลงทุนตราสารหนี้ บริษัทหลักทรัพย์จัดการกองทุน กสิกรไทย จำกัด หรือ บลจ.กสิกรไทย เปิดเผยว่า ในระหว่างวันที่ 11-17 ตุลาคม 2559 บลจ.กสิกรไทยจะเปิดเสนอขายกองทุนเปิดเค ตราสารหนี้ต่างประเทศ 6 เดือน ซีซี (KFF6MCC) ประมาณการผลตอบแทนที่ผู้ถือหน่วยลงทุนคาดว่าจะได้รับที่ 1.55% ต่อปี โดยกองทุนดังกล่าวมีนโยบายป้องกันความเสี่ยงจากอัตราแลกเปลี่ยนทั้งจำนวน และสำหรับผู้ลงทุนบุคคลธรรมดาไม่ต้องเสียภาษี
สำหรับภาวะตราสารหนี้ในสัปดาห์ที่ผ่านมา นายชัชชัยกล่าวว่า “อัตราผลตอบแทนพันธบัตรรัฐบาลไทยปรับตัวเพิ่มขึ้นในตราสารระยะยาว ซึ่งเป็นผลมาจากปัจจัยภายนอกประเทศ ได้แก่ ตัวเลขเศรษฐกิจของสหรัฐฯโดยรวมที่ออกมาเป็นไปในทิศทางที่ดี อาทิ ดัชนีภาคบริการประจำเดือนกันยายนที่ออกมาดีกว่าที่ตลาดคาดการณ์ รวมถึงรายงานตัวเลขผู้ขอรับสวัสดิการว่างงานที่ปรับตัวดีขึ้น แสดงถึงภาวะตลาดแรงงานที่แข็งแกร่ง
ส่งผลให้ตลาดคาดว่า Fed มีโอกาสมากขึ้นที่จะปรับขึ้นอัตราดอกเบี้ยในการประชุม FOMC โดยเฉพาะในรอบเดือนธันวาคมปีนี้ ขณะที่ปัจจัยภายในประเทศ สถานการณ์เศรษฐกิจไทยมีสัญญาณบวกมากขึ้น โดยธนาคารแห่งประเทศไทย เปิดเผยถึงทิศทางของเศรษฐกิจไทยที่มีการฟื้นตัวอย่างช้าๆ จากตัวเลขการใช้จ่ายภาครัฐและเอกชนเดือนสิงหาคมที่ปรับตัวดีขึ้น รวมถึงดัชนีความเชื่อมั่นทางธุรกิจเดือนกันยายนที่เพิ่มขึ้นในเกือบทุกกลุ่มอุตสาหกรรม ขณะที่ภาคการท่องเที่ยวยังเป็นแรงขับเคลื่อนเศรษฐกิจที่สำคัญ อย่างไรก็ตามนักลงทุนยังคาดหวังถึงแรงสนับสนุนจากภาครัฐบาลที่จะเน้นการใช้จ่ายเพื่อการลงทุน และกระตุ้นเศรษฐกิจมากขึ้นในไตรมาสสุดท้ายของปี”
นายชัชชัยกล่าวเพิ่มเติมว่า สำหรับนักลงทุนที่ยอมรับความเสี่ยงได้ไม่มากนัก หรือผู้ที่ต้องการแบ่งเงินลงทุนเพื่อกระจายความเสี่ยงมาลงทุนในกองทุนตราสารหนี้ บลจ.กสิกรไทยได้เปิดเสนอขายกองทุนตราสารหนี้ต่างประเทศประเภทกำหนดอายุโครงการเป็นประจำทุกสัปดาห์เพื่อเป็นทางเลือกหนึ่งสำหรับผู้ลงทุนที่ต้องการล็อกผลตอบแทนที่แน่นอน โดยสามารถเลือกลงทุนในกองทุนดังกล่าว
ทั้งนี้สำหรับ กองทุน KFF6MCC ที่มีอายุโครงการ 6 เดือน เบื้องต้นคาดว่าจะเข้าไปลงทุนในเงินฝาก China Construction Bank Corporation, เงินฝาก Commercial Bank of Qatar, ประเทศกาตาร์, เงินฝาก First Gulf Bank และเงินฝาก Union National Bank, ประเทศสหรัฐอาหรับเอมิเรตส์ นอกจากนี้ยังคาดว่าจะลงทุนในตราสารหนี้ Qatar National Bank
ขณะเดียวกัน บลจ.กสิกรไทย ยังได้เพิ่มโอกาสรับผลตอบแทนต่อเนื่องให้กับผู้ถือหน่วยลงทุนกับกองทุนตราสารหนี้แบบที่มีกำหนดอายุโครงการ (Fixed Term Fund) ของบลจ.กสิกรไทย ซึ่งเมื่อกองทุนครบกำหนดอายุโครงการ บริษัทจัดการจะนำเงินค่าขายคืนอัตโนมัติไปซื้อหน่วยลงทุนที่ผู้ลงทุนเลือกได้กองทุนใดกองทุนหนึ่งใน 3 กองทุน คือ กองทุนเปิดเค ตลาดเงิน (K-MONEY) กองทุนเปิดเค ตราสารรัฐระยะสั้น (K-TREASURY) หรือกองทุนเปิดเค เอ็มพลัส (K-MPLUS) ซึ่งอยู่ในกลุ่มกองทุนรวมตราสารหนี้ ของบลจ.กสิกรไทย
สำหรับผู้ที่สนใจลงทุนกับกองทุน KFF6MCC สามารถสอบถามรายละเอียดเพิ่มเติมและขอรับหนังสือชี้ชวนเสนอขายได้ที่ธนาคารกสิกรไทยทุกสาขา หรือสอบถาม KAsset Contact Center 0 2673 3888 หรือที่ www.kasikornasset.com